b'\n_START_ARTICLE_\nSan Diego Comic-Con International\n_START_PARAGRAPH_\nSan Diego Comic-Con International (arba tiesiog Comic-Con)\xc2\xa0\xe2\x80\x93 \xc4\xafvairias meno \xc5\xa1akas apimanti mug\xc4\x97, kasmet vykstanti San Diege, Kalifornijoje, JAV. Renginys vyksta keturias dienas (nuo ketvirtadienio iki sekmadienio), tre\xc4\x8diadien\xc4\xaf vyksta u\xc5\xbedara per\xc5\xbei\xc5\xabra, skirta tik profesionalams, eksponentams ir kai kuriems sve\xc4\x8diams, u\xc5\xbesiregistravusiems visoms keturioms dienoms._NEWLINE_Organizacija \xe2\x80\x9eComic-Con International\xe2\x80\x9c taip pat rengia kitas dvi parodas, \xe2\x80\x9eWonderCon\xe2\x80\x9c ir \xe2\x80\x9eAlternative Press Expo\xe2\x80\x9c (APE). Abu rengiami San Fransiske. Nuo 1974\xc2\xa0m. \xe2\x80\x9eComic-Con\xe2\x80\x9c mug\xc4\x97je teikiami Ra\xc5\xa1alin\xc4\x97s apdovanojimai (Inkpot Award) sve\xc4\x8diams ir asmenims, kurie domisi populiari\xc5\xb3j\xc5\xb3 men\xc5\xb3 industrija, bei taip pat \xe2\x80\x9eComic-Con\xe2\x80\x9c direktori\xc5\xb3 tarybos ir renginio komiteto nariams. \xc4\x8cia taip pat teikiami ir Eisnerio apdovanojimai._NEWLINE_Prad\xc5\xbeioje mug\xc4\x97je buvo pristatomi tik mokslin\xc4\x97s fantastikos ar fentezi tematikos komiks\xc5\xb3 knygos, filmai, televizijos programos ir susijusios populiariojo meno \xc5\xa1akos. Dabar renginys apima platesn\xc4\x99 populiariosios kult\xc5\xabros element\xc5\xb3 \xc4\xafvairov\xc4\x99, kaip kad siaubo \xc5\xbeanr\xc4\x85, anime, manga, \xc5\xbeaislus, kolekcionuojam\xc5\xb3 kort\xc5\xb3 \xc5\xbeaidimus, kompiuterinius \xc5\xbeaidimus, internetinius komiksus ir fentezi romanus. Pasak Forbes, tai did\xc5\xbeiausias tokio tipo renginys pasaulyje. 2010\xc2\xa0m. San Diego parod\xc5\xb3 centre, kuriame vyko \xe2\x80\x9eComic-Con\xe2\x80\x9c, apsilank\xc4\x97 daugiau kaip 130 000 lankytoj\xc5\xb3. Pagal tai \xe2\x80\x9eComic-Con\xe2\x80\x9c yra ketvirtas did\xc5\xbeiausias renginys, susij\xc4\x99s su komiksais, po \xe2\x80\x9eComiket\xe2\x80\x9c, \xe2\x80\x9eAngoul\xc3\xaame International Comics Festival\xe2\x80\x9c ir \xe2\x80\x9eLucca Comics and Games\xe2\x80\x9c.\n_START_SECTION_\nIstorija\n_START_PARAGRAPH_\nMug\xc4\x97 \xc4\xafkurta 1970\xc2\xa0m. pavadinimu \xe2\x80\x9eGolden State Comic Book Convention\xe2\x80\x9c grupel\xc4\x97s asmen\xc5\xb3 i\xc5\xa1 San Diego: Shel Dorf, Richard Alf, Ken Krueger ir Mike Towry. V\xc4\x97liau vadinosi \xe2\x80\x9eSan Diego Comic Book Convention\xe2\x80\x9c.\n_START_SECTION_\nRenginiai\n_START_PARAGRAPH_\nBe paviljon\xc5\xb3, seminar\xc5\xb3 ir studij\xc5\xb3, kuriose bendraujama su komiks\xc5\xb3 knyg\xc5\xb3 profesionalais, mug\xc4\x97je rodomi b\xc5\xabsim\xc5\xb3 kino film\xc5\xb3 ir serial\xc5\xb3 anonsai, rengiamos ap\xc5\xbevalgos su \xc5\xbeymiausiomis komiks\xc5\xb3 ir kompiuterini\xc5\xb3 \xc5\xbeaidim\xc5\xb3 kompanijomis. Vakarais vyksta apdovanojim\xc5\xb3 ceremonijos, kasmetinis maskaradinis kostium\xc5\xb3 konkursas ir \xe2\x80\x9eComic-Con\xe2\x80\x9c nepriklausom\xc5\xb3 film\xc5\xb3 festivalis, kuriame rodomi tiek trumpametra\xc5\xbeiai, tiek pilnametra\xc5\xbeiai filmai, neturintys platinimo sand\xc4\x97ri\xc5\xb3._NEWLINE_Taip pat vyksta eklektini\xc5\xb3 film\xc5\xb3, japon\xc5\xb3 animacijos programos, \xc5\xbeaidim\xc5\xb3 ir kitokie renginiai.'